**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 07.02.2018, ora 08.00 – 08.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.02.2018, ora 07.00**

**RÂURI**

**Debitele au fost în creștere, din cauza** efectului combinat al precipitațiilor căzute în interval, cedării apei din stratul de zăpadă și propagării pe râurile din bazinele hidrografice Bârzava, Moravița, Caraș, Nera, Cerna, bazinele superioare ale râurilor Crasna, Barcău, Someșul Mic, Arieș, Timiș, Argeș, Ialomița, Buzău, bazinele superioare și mijlocii ale Crișurilor, Jiului, unele râuri din bazinele inferioare ale Mureșului și Oltului, relativ staționare pe râurile din bazinele hidrografice Vedea, Prut, cele din Dobrogea, bazinele superioare ale Vișeului, Izei, Turului, Lăpușului, Someșului, bazinele inferioare ale Jiului, Oltului, bazinul mijlociu și inferior al Argeșului și în scădere pe celelalte râuri.

Din ultimele informații primite, se situează peste **COTA DE ATENŢIE,** în scădere,râul Tur la staţia hidrometricǎ Micula (270+27)-jud.SM (sector îndiguit).

 Formaţiunile de gheaţă (gheaţă la maluri, nǎboi, pod de gheaţă) prezente pe râurile din centrul și estul țării au fost în diminuare şi restrângere.

 Debitele se situează, în general, la valori peste mediile multianuale lunare, exceptând râurile din bazinele hidrografice Someșul Mic, Cerna, Bârlad, Prut, bazinele superioare ale Crasnei, Barcăului, Mureșului, Begăi, Timișului, Siretului, unele râuri din bazinele inferioare ale Jiului și Oltului, unde au valori cuprinse între 30-90% din acestea.

 **Debitele vor fi, în general, în creștere** datorită efectului combinat al precipitațiilor prevăzute, cedării apei din stratul de zăpadă și propagării, exceptând cursul mijlociu și inferior al Prutului, unde vor fi relativ staționare.

Se va mai situa în jurul **COTEI DE ATENŢIE** râul Tur la staţia hidrometricǎ Micula (270)-jud.SM (sector îndiguit).

 Formaţiunile de gheaţă (gheaţă la maluri, nǎboi, pod de gheaţă) prezente pe râurile din centrul și estul țării vor fi în diminuare şi restrângere.

**DUNĂRE**

**Debitul la intrarea în ţară (secţiunea Baziaş), în intervalul 07.02 – 08.02.2018, a fost în creştere, având valoarea de 7200 m3/s**, peste media multianuală a lunii ianuarie (4950 m3/s).

 În aval de Porţile de Fier debitele au fost în creștere pe sectorul Gruia – Galați și staționare pe sectorul Isaccea – Tulcea.

 **Debitul la intrarea în ţară (secţiunea Baziaş) va fi în creştere (7400 m3/s).**

În aval de Porţile de Fier debitele vor fi în creștere la Gruia și pe sectorul Bechet – Tulcea și în scădere la Calafat.

**2.** **Situaţia meteorologică în intervalul 07.02.2018, ora 09.00 – 08.02.2018, ora 06.00**

**ÎN ŢARĂ**

**Vremea s-a încălzit** în cea mai mare parte a țării, devenind caldă pentru această dată, exceptând zone restrânse din Oltenia și Muntenia, unde în condiții de ceață mai persistentă sau nebulozitate joasă, valorile termice diurne au fost apropiate de mediile multianuale. În nordul și centrul țării cerul a fost variabil, cu înnorări spre sfârșitul nopții, iar în rest nebulozitatea a persistat în cea mai mare parte a intervalului. Ziua și în prima parte a nopții, doar izolat s-au semnalat precipitații slabe în sud, sud-est și vest, apoi aria acestora a cuprins majoritatea regiunilor, începând din sud-vest. Au fost mai ales ploi, iar la munte a nins. Vântul a prezentat intensificări în zona montană, cu rafale de peste 90...110 km/h pe crestele Carpaților Meridionali, Carpaților de Curbură spulberând zăpada, precum și în sudul Banatului cu viteze în general de 75...85 km/h, dar la cote mai reduse și pe arii mai restrânse și în celelalte regiuni. S-a menținut strat de zăpadă la munte, unde măsura -în platformele stațiilor meteo- până la 172 cm în Masivul Făgăraș, la peste 2000 m altitudine, pe areale restrânse în Transilvania și Maramureș (sub 7 cm). Temperaturile minime au fost cuprinse între 2 grade la Calafat, Miercurea Ciuc, Suceava și Rădăuți și 15 grade la Reșița, iar la ora 06 valorile termice erau cuprinse între -6 grade la Toplița și 8 grade la Constanța și Mangalia. În regiunile extracarpatice local s-a semnalat ceață.

***Observație:*** *începând de ieri de la ora 06 au fost în vigoare 23 atenționări cod galben privind fenomene meteorologice periculoase imediate: 7 emise de CNPM București, pentru Muntenia, 5 de SRPV Craiova, câte 4 de SRPV Timișoara și de SRPV Sibiu și 3 de SRPV Bacău.*

**LA BUCUREŞTI**

Vremea a fost caldă pentru a doua decadă a lunii februarie. Cerul a fost mai mult noros și a plouat, trecător și doar în unele cartiere în timpul după-amiezii și continuu spre sfârșitul nopții. Vântul a suflat slab și moderat. Temperatura maximă a fost de 8 grade la Afumați și Băneasa și de 9 grade la Filaret, iar la ora 06.00 se înregistrau 6 grade la Afumați și Băneasa și 7 grade la Filaret. În primele ore ale zilei s-a semnalat ceață.

**3. Prognoza meteorologică în intervalul 08.02.2018, ora 09.00 – 09.02.2018, ora 09.00**

**ÎN ŢARĂ**

În vestul, centrul, nordul și nord-estul teritoriului vremea va fi în general închisă, cu valori termice diurne apropiate de mediile multianuale. În aceste zone temporar vor fi precipitații moderate cantitativ (10...15 l/mp), în prima parte a zilei predominant sub formă de ploaie, apoi îndeosebi în jumătatea de nord a Moldovei, în Maramureș și local în Transilvania se vor transforma în lapoviță și ninsoare. La munte, treptat vor predomina ninsorile și local se va depune strat nou de zăpadă, posibil mai consistent în nordul Carpaților Orientali și în Munții Apuseni. Vor fi condiții de polei. În regiunile sudice și sud-estice, cerul va fi temporar noros și numai pe arii restrânse va mai ploua în special dimineața, iar regimul termic se va menține peste mediile multianuale. Vântul va sufla slab și moderat, cu unele intensificări în zona montană înaltă, dar trecător și la cote mai reduse și în sud, sud-est, iar spre sfârșitul intervalului și în nord-est. Temperaturile maxime se vor încadra între 1 grad în nordul Moldovei și estul Transilvanie și 12 grade în sudul Dobrogei, iar cele minime se vor situa între -3 și 5 grade.

**LA BUCUREŞTI**

Vremea va fi caldă pentru această dată. Cerul va prezenta înnorări și mai ales la începutul zilei va mai ploua slab. Vântul va deveni în general moderat. Temperatura maximă va fi de 9...10 grade, iar minima se va situa în jurul valorii de 2 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 07 februarie 2018 ora 20 – 08 februarie 2018 ora 20.00.**

**Starea vremii şi evoluţia stratului de zăpadă în ultimele 24 de ore:**

Vremea a fost în general frumoasă şi relativ caldă în zonele mai joase, unde temperaturile diurne au fost pozitive, iar în zonele înalte a fost rece, cu temperaturi negative. Cerul a fost variabil, temporar noros în cursul acestei zile. Vântul a suflat slab şi moderat cu intensificări în zona înaltă unde rafalele au depăşit 90 – 100 km/h, spulberând zăpada. Stratul de zăpadă nu a variat semnificativ, exceptând zona înaltă din Bucegi unde a crescut cu până la 14 cm. La ora 14 stratul măsura: 174 cm la Bâlea-Lac, 133 cm la Vârful Omu, 41 cm la Sinaia, 29 cm la Predeal şi 22 cm la Fundata.

**EVOLUŢIA VREMII PENTRU INTERVALUL 07.02.2018 ora 20 – 08.02.2018 ora 20.00:**

Vremea va fi în general închisă. Cerul va fi noros şi se vor semnala precipitaţii mixte moderate cantitativ în întrega zonă montană, iar la peste 1600 metri va ninge. Se va depune strat nou de zăpadă, cu precădere în zona înaltă, local de 10-15 cm. Vântul va sufla slab şi moderat din sector predominant sud-vestic în prima parte a intervalului, când rafalele vor atinge 70-90 km/h în zonele înalte, viscolind sau spulberând zăpada. În cursul zilei de mâine vântul va scădea în intensitate, devenind predominant vestic. Temporar se va semnala ceaţă asociată şi cu depuneri de chiciură pe creste.

**Peste 1800 m:** temperaturi minime: -9 la -6 gr.C; temperaturi maxime: -8 la -3 gr.C

**Sub 1800 m:** temperaturi minime: -6 la -2 gr.C; temperaturi maxime: -3 la 1 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Vântul intens din sector predominant sudic a spulberat zăpada pe creste, depunând-o sub formă de cornişe, iar în zonele adăpostite sub formă de plăci. Peste acestea se vor mai depune 10-15 cm de zăpada proaspătă, uşoară şi uscată. Declanşările de avalanşe sunt posibile în condiţii de slabe supraîncărcări cu turişti sau schiori, pe pantele mai înclinate, precum şi în zonele mai adăpostite unde s-au format depozite mai însemnate datorită vântului. În cazuri izolate sunt posibile şi declanşări spontane de avalanşe mici.

**La altitudini mai mici de 1800 m**: **RISC MODERAT (2)**

 Stratul de zăpadă are o crustă de gheaţă la suprafaţă, fiind în general stabilizat la altitudini mai mici de 1600 m. Precipitaţiile mixte ce se se vor înregistra în următorul interval vor îngreuna suplimentar stratul de zăpadă, izolat fiind posibile avalanşe de mici dimensiuni, mai ales la altitudini de peste 1600 metri, unde stratul este mai însemnat, în special la supraîncărcări mari, pe versanţii mai înclinaţi.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 06.02.2018, în cadrul Reţelei Naţionale de Monitorizare, nu s-au onstatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ABA Siret-Bacău** informează că **în data de 07.02.2018,** î**n loc. Moineşti, în zona podului de fier din Găzărie**, **jud. Bacău**, s-a depistat o fisură pe conducta de pompare ţiţei de la Parc I Stănişeşti la Depozit Alboteşti, aparţinâd OMV Petrom SA - ASSET VIII MOLDOVA NORD.

**Reprezentanţi ai SGA Bacău, GNM-CJ Bacău şi ISU Bacău s-au deplasat în zonă pentru investigaţii**, constatând următoarele:

- în zona podului de fier Găzărie-punct de măsură ape mal drept, la aproximativ 30 m de mal s-a fisurat o conductă de pompare ţiţei de 4 ţoli de la Parc I Stăneştilă, Depozitul Alboteşti datorită coroziunii;

- OMV Petrom a intervenit imediat prin:

 -oprirea pompării;

 -decopertarea conductei în zona fisurată şi izolarea scurgerii pe tren către cursul de apă r.Tazlău Sărat) prin montarea a două baraje absorbante (unul la marginea albiei, unul în terasa superioară);

 -**colectarea produsului scurs şi decopertarea terenului afectat (cca.10 mp)**, acesta urmând să fie transportat la Staţia de Bioremediere Runcu; **Nu a fost afectat cursul de apă r.Tazlăul Sărat**. Au fost dispuse măsuri de ecologizare a zonei.

**GNM CJ Dâmboviţa şi APM Dâmboviţa** informează despre o **poluare accidentală cu circa 1 mc ţiţei, a solului, cu suprafaţa 5 mp, teren necultivat, proprietate publică, în zona Bucşani, la supratraversare pârâu Pascov. jud. Dâmboviţa, în data de 07.02.2018, ora 08.50**. Cauza este o avarie provocata de persoane necunoscute, în scop infracţional de sustragere produse petroliere, pe conducta de transport ţiţei Silişte Ploieşti aparţinând SC Conpet SA Ploieşti - Sector Moreni -Siliştea. S-a oprit pomparea, s-a izolat zona, se lucrează la remedierea avariei, s-a efectuat colectarea ţiţeiului într-o groapă de poziţe, se va vidanja combustibilul, se ecologizează zona.

**Garda Forestieră Timişoara** informează despre **producerea unui incendiu de litieră, la data de 05.02.2018, ora 17.30, care a afectat 1 ha foioase, fond forestier proprietate de stat, în zona localităţii Băile Herculane, jud Caraş Severin. Incendiul a fost stins în aceeaşi zi la ora 20.30**, de către 4 membri personal silvic, 4 pompieri militari şi civili.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.02.2018 - 07.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.